Jac Blanc (gebore 1 Junie 1979) is 'n Suid-Afrikaanse sanger, liedskrywer, en kitaarspeler vanuit George, Wes-Kaap. Sy musiek word beskryf as hoofstroom poprock met aansteeklike melodieë. Sy lirieke handel oor die lewe, verlies, en liefde. Jac Blanc is op 'n plaas in die Tuinroete gebore. Hy ontwikkel van vroeg af 'n passie vir musiek. Na matrikulasie bestee hy twee jare in Londen, waar blootstelling aan die musiektoneel daar hom inspireer om 'n loopbaan as 'n musikant na te volg. In 2001 vorm hy die musiekgroep Scattered Youth wat by konserte op die Tuinroete opgetree het. In 2002 tree die groep by die KKNK op Oudtshoorn op. Hul eerste blootstelling op TV was hul optrede by die Rock Art Café wat op die SAUK2-program Garaas uitgesaai is. In 2004 skryf Blanc in by die Cape Audio College in Kaapstad, waar hy 'n klankingenieurswesediploma oor een jaar voltooi. Hy keer terug na George in 2005 waar hy aan produksieprojekte vir die plaatetiket Musicology werk. Hy neem in 2006 sy debuutalbum, Die onbekende, saam met Darryl DeLange op en stel dit in 2007 vry.